정조 21년
丁巳正月二十九日子時上詣顯隆園擧動入侍時行左承旨洪義榮行右承旨李益運左副承旨李肇源右副承旨金啓洛同副承旨魚用謙假承旨金祖淳記事官柳遠鳴假注書曺錫中記事官金景煥記注官金良倜二提學沈煥之原任直提學徐龍輔直提學李晩秀原任直閣尹行恁南公轍檢校待敎沈象奎徐有榘待敎李存秀以次隨駕上命軍士房承旨入侍敎曰侍衛例於初嚴下後前進而今番則二嚴初使之發往可也鼓三嚴通禮跪啓外辦上具軍服乘轎出萬八門保定門由建陽門肅章門進善門出敦化門宣傳官啓稟招搖旗三行分立上曰知道又啓行鼓上曰知道通禮啓請進發大駕到崇禮門外宣傳官啓稟吹螺鳴金二下大吹打大駕到南關王廟門外降轎入大門詣關王神座前敎益運曰引儀待令乎益運曰未及待令矣上行再拜禮訖敎兵曹判書李得臣曰卿則先詣舟橋迎接所可也得臣曰當待令於蔓川里乎上曰依上命益運書傳敎曰東南關王廟守直官邊將除授守僕考例施賞益運曰大駕到舟橋後燈籠軍當與畿營燈籠軍交代而今番園幸軍令龍驤鳳翥亭小駐初不磨鍊畿營燈籠必見阻於環衛故敢此仰達矣上命宣傳官持信箭到舟橋南岸開作門使之交替上乘馬進發至舟橋宣傳官啓稟鳴金三下吹打止得臣啓請陞橋宣傳官啓稟放信砲三聲得臣啓請升旗上曰兵判取稟除之宣傳官啓稟放信砲一聲擂鼓鳴鑼共三通擧起火一枝鳴金二下大吹打點鼓點旗大駕渡橋宣傳官一員落後除取稟放下橋砲三聲又放一聲鳴鑼擂鼓共三通落旗大駕進發命駕後宣傳官奉信箭祗受於先廂訓將步軍二哨先入環衛作門於始興行宮大將亦於作門外留駐待後廂壯勇營步軍追入合竝環衛隨駕馬軍等一竝先赴信地卽爲炊飯喫待大駕至始興縣天尙未明宣傳官稟招搖旗左右分立及鳴金三下吹打止鳴鑼單擺開等節依例擧行通禮啓請下馬上下馬御始興行宮敎益運曰軍令初吹以欲明時二吹以開東時三吹以開東後磨鍊書入事分付敎宣傳官李東善曰壯勇大將率善騎隊一哨馬兵一哨禁軍五十爲先廂訓將率善騎隊一哨駕後禁軍四十爲後廂駕前別哨左右翼隊壯勇衛左列駕前別哨信地作行右列攔後本營鄕步軍及訓局步軍二哨各該堂上將官率領從便炊飯後後廂尾局隨行事分付仍敎曰莫重軍兵去就分付之際慮或有錯傳之患注書依此下敎書出三本各給該營以爲按此擧行之地得臣進軍令益運以司謁入稟曰卽者中樞府錄事來言判府事李秉模到成桃花里落馬重傷不得前進方在村舍云非但無押班大臣園享終獻官合有變通之道矣上敎曰卽遣隨駕醫官看病以來初吹時至宣傳官跪啓請初吹益運傳知道二吹三吹亦如之通禮跪啓請乘馬上乘馬進發宣傳官啓稟招搖旗三行分立行鼓鳴金二下大吹打大駕至萬安橋命橋役監董人申泂徐毅獜徐浹修等招入駕前各奏職姓名上曰新造橋樣可謂善成矣今後則果能堅固無慮否泂曰今則比前似完固矣上曰爾有歸思否泂曰橋下左右石築猶有未盡處畢役後欲下去本鄕矣上曰爾於華城之役所幹者何事而所被賞典何居泂曰長安門城七百步及東將臺看役臣爲之而再昨年爲五衛將昨年爲實同知矣上曰經邊將乎泂曰未也上曰爾之效勞旣多當有下敎者來待於華城可也上敎毅獜浹修曰橋今更成爾等亦贖愆前日不善幹事之罪不必深究故爾等還納之帖加當令該曹更爲成給知悉可也大駕到安養坪築臺處乙卯春上陪慈駕行幸凡於沿路少憩處居民皆累石而臺之此其一也上下馬御臺上敎益運曰李判府許俄送醫官未及回來耶益運曰然矣上曰落馬所傷果大段云耶益運曰聞錄事所傳則半身牽痛難於運動云矣上曰更遣隨駕史官以卽爲還第善攝之意傳諭以來景煥承命進去上曰園享終獻官以光恩副尉改付標事分付上曰左相老人也難於隨駕故旣令先詣還宮時亦當使落後李判府落馬徑歸回鑾時無隨駕大臣事體苟簡右相旣在留都所當送信箭愼勿遠來只令來待江頭以爲押班事承旨書報可也益運曰還宮若値閉城門時則守宮承旨當依兵曹節目請出慈旨仍留而待信箭入去慈旨則卽地還納信箭宣傳官則留待觀光人入來各軍兵出去後還閉事分付守宮承旨何如上曰依此爲之上乘馬進發將到遲遲臺壯勇外使趙心泰率親軍衛二百入防軍五哨別軍官一百留待於遲遲臺下爲先廂之前列左議政蔡濟恭祗迎於長安門外五里許上命遣史官傳諭曰下來安穩耶自此押班隨駕賤臣承命往傳上敎曰入長安門時迎接節次竝除之只挾守將城上跪迎大駕入長安門由鐘街左右軍營前路新豐樓左翊門中陽門至奉壽堂前通禮啓請下馬上下馬御行宮內外使及諸將官參現節次竝除之旗幟分立及鳴鑼單擺開吹打止稟如前擧行少選上自維與宅出南行閣大門乘小轎詣西將臺益運肇源及諸閣臣內外使兵判隨駕上御華陽樓敎曰畿伯及廣留來待事令旗送傳少頃京畿監司李冕膺廣州留守徐有隣來到上自華陽樓北巡至華西樓臨御至西空心墩前路敎曰空心墩制度卽我東城制中初有者也層梯迃廻不合御駕登臨諸臣之欲見者則見之好矣上御長安門樓周覽城內外民舍敎曰迎華驛官廨新成民家亦頗櫛比甚可幸也民家約爲幾戶而郵館間數亦幾何心泰曰官舍爲四十間而新入民戶爲五十家矣上仍下樓歷華虹門御訪花隨柳亭上敎有隣曰故相柳成龍以訓鍊都監宜開屯於京畿地方而訓局軍萬名中五千名在京操練五千名赴屯耕作以爲兵農相寓之義其議甚好而寢不行誠可惜也予於壯勇營略倣此規設出鄕軍於畿邑爲一營五司之制蓋出於環連拱抱輔車相須之義矣園行時只以本府五哨軍輪回隨駕則行伍單弱軍容未備守禦廳出鎭軍制釐正時有餘丁八百餘名故設六哨於輦路所經廣州始興果川及華城屬邑龍仁安山等地駕過時使之徵發陪扈仍以守廳所管惠廳除留米一千石錢三千兩劃屬本營以爲上番軍支放之需仍設置屯田於鄕軍所在之各邑以其所出爲其軍來往時糧饌及服色之費矣先買土地所出果與軍需容入能相當耶有隣曰廣州屯田所收略有不足之慮如干加買然後所收與容入始可相當矣上曰本營鄕軍之設施微意甚遠最初楊根加平砥平先出二哨而此則屯田在於渠輩門前故足爲兵農相寓而坡州又出一哨欲用楊根等三邑之例則土地甚少且軍人散在各處近者雖自治屯田遠者不能自作此則已稍異於三邑之例矣其後又置楊州一哨而我國凡事輒爲大民所撓楊州則置屯田於軍人門前甚不難而皆是京華士夫之土地故決買給價之前必先紛擾此非謀始之道也不得已姑徐之以爲漸次經始之計而就畿營貿租條中劃出若干錢貿取畿邑還耗以爲一哨軍接濟之道其所區劃又異於坡州其後又置高陽一哨以摠戎廳法外保軍量減後所收之身錢餘者爲接濟之道此則略同於楊州其後又置水原五哨劃給三萬兩公貨貿取該道小米萬石取耗而接濟之大抵楊州高陽水原軍接濟之需其名色非但非予之本意亦不及於最初楊根等邑設施之規容俟來頭不可不釐正歸一而凡公私需用之必着手於耗穀者大非好道理雀鼠之耗官長之主管已不成說況朝家乎予之本意則所謂耗條欲直爲出給而取耗之猶不足甚至於論及市直之高下此豈非與民爭利之歸乎況有發賣耗穀之令則營邑藉此濟私或有不是之事蓋朝廷之取耗發賣已非美事故營邑之犯科亦難禁止此事不可不一番釐正矣上御階上射貫革三巡中三矢民始心泰時秀得臣晩秀益運等陪射上命華城判官洪元燮亦入射訖還御亭上敎曰作門於亭前觀光人中能射者許入試射而限以十人先登者爲率可也時遠近之人欣瞻羽旄環亭觀者如堵墻宣傳官立亭下宣聖敎武士十人爭先踴躍以進上敎以弓矢以待令件出給令渠輩各量其力取而射之宣薦閑良李升德中二矢壯勇鄕軍林得才中一矢上曰萬武之中只限以十人入於此數者優可爲初試二中自是會試規矩其在尙武之政宜有拔例之典李升德直赴殿試賜樂出送林得才令外帑庫給弓一張仍賜諸臣酒饌命書御製詩曰歷遍春城日未斜小亭雲物轉晴佳鑾旂慣報參連妙萬柳陰中簇似花又命晩秀書小序於詩下曰巡城至訪花隨柳亭射的以示尙武之意予適三獲內外使亦各如之第三句引周禮六射箋註以記實仍敎曰史官持此詩往傳於左相使之賡韻賤臣承命往傳上詣東將臺少憩敎曰我國城制固陋勿論京外元無雉堞之制獨故相金宗瑞所築鍾城城樣略倣華制其形如圭內頗空闊上如加簷便於頫視而猶不如雉之爲制蓋古之城制當以雉堞爲第一而我國之城則全體周圓無模稜故垜垜堞堞環立守之然後始可禦賊而今此新城創爲雉制定計步數別成廉角環包體城每雉雖立數三人便於左右望而易以覘賊自下視之亦不分守堞人之多少今而後我國始可曰有城制但譙樓墩臺之屬往往有不緊用工之處近於奇巧大非本意此則留守與都廳李儒敬爭難而畢竟都廳之說得行故如是云矣仍敎曰今夕當御西將臺試演炬外使知悉心泰曰駐隊軍以隨駕軍兵中何營軍幾哨擧行乎上曰入防軍二哨爲之可也仍命心泰落後擧行演炬節次由角巾臺前路出蒼龍門曲城外歷南水門譙墩上路臨八達門樓至西將臺臨御上曰暗行御史皆來待云使之入來肅拜御史鄭晩錫呂駿永沈象奎等皆肅拜而出上命華留入侍敎曰入防軍皆善饋飯而演炬節次皆已待令耶心泰曰飯則已饋而演炬節次今方待令矣兵曹以明日園所展謁時隨駕軍兵磨鍊事呈草記上命祖淳書下批答曰此批答令注書書出四本分送於內外使禁軍別將訓鍊大將處使之擧行可也仍敎宣傳官李東善曰此後則軍兵去就宣傳官必書報該營然後可無錯傳之患矣兵曹有紙籤笏記之規以紙多數作片貫之以繩每書一片輒披飜而用新片此甚便於記事又易於拈摘不煩刀割宣傳官每於軍兵去就等擧行時用此法則事甚便好矣日暮宣諸臣飯敎曰懸燈節次除號令除取稟演炬擧行斯速爲之宣傳官啓稟放信砲三聲擧起火三枝臺上燃四炬各垜一時燃炬擧號砲一聲吹天鵝聲點炬吶喊共三次止金掌一號掌二號上命書傳敎曰華城西將臺今日夜深爲其省略只行演炬別號令而應接若式彀率不差況此類皆是城丁軍異於入防軍團束而其能如是鍊熟可見將得其人之效雖甚可嘉猶屬餘事且於操前遍觀新城勞多工鉅豈讓汗馬華城留守趙心泰特賜田民城堞旣完目今第一義卽戶戶富實人人和樂八箇字富之之術方與廟堂諸臣講磨而蠲惠之方亦屬人和中一事城內外居民當年餉與還特竝除耗以副渠望幸之情事下論于留守益運曰明日軍令還御行宮後使之入稟耶上曰使之入呈於此處而三吹以日出時磨鍊以入得臣進軍令上乘馬出將臺前路宣傳官稟鳴金吹打大駕由新豐樓左翊門中陽門還御行宮宣傳官啓稟鳴金吹打止及鳴鑼單擺開依例擧行上命宣傳官奉信箭左翊門把守挾輦作門及軍兵勞問依例爲之命承史侍衛權退承旨點更於中陽門外